কেসি অ্যাফ্লেক
ক্যালেব কেসি ম্যাগুইয়ার অ্যাফ্লেক-বোল্ট (ইংরেজি: Caleb Casey McGuire Affleck-Boldt, যিনি কেসি অ্যাফ্লেক নামে পরিচিত, জন্ম: ১২ আগস্ট, ১৯৭৫) হলেন একজন মার্কিন অভিনেতা ও পরিচালক। তিনি ১৯৮৮ সালে পিবিএস-এর লেমন স্কাই টেলিভিশন চলচ্চিত্রে শিশু শিল্পী হিসেবে তার অভিনয় জীবন শুরু করেন। ১৯৯০ সালে তিনি দ্য কেনেডিজ অব ম্যাসাচুসেট্‌স মিনিসিরিজে অভিনয় করেন। পরবর্তীতে তিনি গুস ভ্যান স্যান্ট পরিচালিত তিনটি চলচ্চিত্র - টু ডাই ফর (১৯৯৫), গুড উইল হান্টিং (১৯৯৭) ও গেরি (২০০২) এবং স্টিভেন সোডারবার্গ পরিচালিত তিনটি হাস্যরসাত্মক চলচ্চিত্র - ওশান্‌স ইলেভেন (২০০১), ওশান টুয়েলভ (২০০৪) ও ওশান থার্টিন (২০০৭) এ অভিনয় করেন। তিনি প্রথম কেন্দ্রীয় চরিত্রে অভিনয় করেন স্টিভ বুসেমি পরিচালিত হাস্যরসাত্মক-নাট্য চলচ্চিত্র লোনসাম জিম (২০০৬) চলচ্চিত্রে।